b"\n_START_ARTICLE_\nRegne de l'Araucania i la Patag\xc3\xb2nia\n_START_SECTION_\nHist\xc3\xb2ria\n_START_PARAGRAPH_\nEls maputxes o araucans s\xc3\xb3n hist\xc3\xb2ricament un poble ind\xc3\xadgena dedicat a l'activitat agr\xc3\xadcola i ramadera. Posse\xc3\xafen un car\xc3\xa0cter ind\xc3\xb2mit i guerrer, per la qual cosa van resistir davant les amenaces invasores dels inques, espanyols i fins al mateix govern xil\xc3\xa8, que el 1880 els va incorporar a les reserves (fonamentalment agr\xc3\xadcoles, creades d'acord amb les seves habilitats per a la terra). Avui dia, els maputxes habiten les terres dels seus avantpassats, tot just superant els 100.000 individus. _NEWLINE_Or\xc3\xa9lie-Antoine de Tounens arrib\xc3\xa0 el 1858 al port de Coquimbo i, despr\xc3\xa9s de passar algun temps a casa d'una dona francesa a Valpara\xc3\xadso i Santiago de Xile, es dirig\xc3\xad a la zona de l'Araucania des del port de Valdivia. All\xc3\xa0 entra en contacte amb el cabdill Quilap\xc3\xa1n, a qui sugger\xc3\xad la idea de fundar un estat per al poble maputxe com a mitj\xc3\xa0 de resist\xc3\xa8ncia a l'ex\xc3\xa8rcit xil\xc3\xa8, tot rebent el recolzament diplom\xc3\xa0tic franc\xc3\xa8s, durant l'\xc3\xa8poca final de la Guerra d'Arauco. _NEWLINE_Quilap\xc3\xa1n permet\xc3\xa9 l'ingr\xc3\xa9s de Tounens a les seves terres, el pas de les quals estava prohibit per als huinques (estrangers), i el 17 de novembre de 1860 fund\xc3\xa0 el Regne de l'Araucania i se'n proclam\xc3\xa0 rei sota el t\xc3\xadtol d'Aureli Antoni I. Durant els dies seg\xc3\xbcents, Tounens promulg\xc3\xa0 la constituci\xc3\xb3 del regne i, el 20 de novembre del mateix any, declar\xc3\xa0 l'annexi\xc3\xb3 de la Patag\xc3\xb2nia, establint com a l\xc3\xadmits el riu B\xc3\xado B\xc3\xado al nord, l'oce\xc3\xa0 Pac\xc3\xadfic a l'oest i l'oce\xc3\xa0 Atl\xc3\xa0ntic a l'est, des del riu Negro fins a l'estret de Magallanes, l\xc3\xadmit austral del Regne. _NEWLINE_Tounens viatj\xc3\xa0 a Valpara\xc3\xadso per a donar a con\xc3\xa8ixer el nou estat al govern de Xile sota la presid\xc3\xa8ncia de Manuel Montt, el qual no reconegu\xc3\xa9. Despr\xc3\xa9s de tornar a l'Araucania, el govern xil\xc3\xa8 orden\xc3\xa0 l'arrest de Tounens per pertorbaci\xc3\xb3 de l'ordre p\xc3\xbablic. Un criat el lliur\xc3\xa0 a tra\xc3\xafdoria a la vora del riu Malleco, el gener del 1862, des d'on fou traslladat a Nacimiento i despr\xc3\xa9s a Los \xc3\x81ngeles, on fou condemnat a reclusi\xc3\xb3 en un manicomi. El c\xc3\xb2nsol franc\xc3\xa8s aconsegu\xc3\xad treure-l'en i acab\xc3\xa0 exiliat a Fran\xc3\xa7a. No hi ha proves que es tract\xc3\xa9s d'un agent franc\xc3\xa8s, per\xc3\xb2 alguns historiadors s'inclinen a considerar que: \xc2\xab...algun grau d'oficialitat tenia la seva missi\xc3\xb3 i que, si hagu\xc3\xa9s resultat m\xc3\xa9s afortunat, hagu\xc3\xa9s comptat amb el recolzament franc\xc3\xa8s\xc2\xbb. _NEWLINE_Al vell continent, Tounens promocion\xc3\xa0 la seva aventura i reb\xc3\xa9 el suport d'alguns empresaris per finan\xc3\xa7ar un segon viatge, el qual es concret\xc3\xa0 a finals de 1869. No obstant aix\xc3\xb2, durant aquells anys, el govern xil\xc3\xa8 realitz\xc3\xa0 maniobres de coerci\xc3\xb3 al territori per tal d'incorporar-lo a la Rep\xc3\xbablica, ra\xc3\xb3 per la qual Tounens no fou rebut amb el suport anterior i hagu\xc3\xa9 de fugir a Buenos Aires. Despr\xc3\xa9s d'intentar dos nous ingressos, el 1874 i el 1876, mor\xc3\xad el 17 de setembre de 1878. _NEWLINE_En morir sense hereus, un dels seus amics, Gustave-Aquille Laviard, se'n va proclamar successor i va sol\xc2\xb7licitar ajuda al president dels Estats Units, Grover Cleveland, per a l'alliberament del seu regne, la qual va ser rebutjada. _NEWLINE_Des de llavors, es va establir un govern a l'exili a Par\xc3\xads no reconegut per cap altre estat i que en l'actualitat ven segells de correus, monedes i t\xc3\xadtols de noblesa sota la denominaci\xc3\xb3 del Regne de l'Araucania i la Patag\xc3\xb2nia. El seu actual l\xc3\xadder, Philippe Paul Alexandre Henry Boiry (sota el t\xc3\xadtol de \xc2\xabPr\xc3\xadncep Felip\xc2\xbb), ha tingut contactes amb alguns l\xc3\xadders maputxes.\n_START_SECTION_\nNotes\n_START_PARAGRAPH_\nNota 1:  L'himne, en realitat, \xc3\xa9s una part d'una opereta que satiritza a Aureli Antoni I"